**Frunza**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acestei frunze care eşti,

Plutind mereu prin toamna mea,

Iubirea ființei omeneşti

Ofer spre-a nu se mai usca.

Cedez o parte din suspin

Vitalei şanse de-a mai fi

Şi-ți suflu verde prin destin

Ca vînt de noapte şi de zi.

De-aş fi mărețul anotimp

Ȋn care te-ai opri pe veci,

Poate-aş răzbi să ies din timp

Pe negînditele poteci.

Te rog să nu cazi în deşert,

Pe-o stradă goală-a nimănui,

Cît sînt şi pot să te mai iert

Spunîndu-ți, vegetal, “Rămîi”.

Ci cazi în trupul meu de foc,

Tu, frunză fără nici un rost,

Să-ți fiu eu creanga de noroc

Din trunchiul celui care-am fost.

Iar dac-ai încolți subit

Ȋn carnea sufletului meu

Mi-aş aminti că te-am iubit

Ca rană proaspătă mereu.